Met die lieflike reën wat oor die Vrystaat, die Noord- en die noordelike dele van die Oos-Kaap uitgesak het ná ’n verskriklike hittegolf, bly daardie kommer in jou agterkop vassteek: Hoe lank nog?
Toe Dingaan my bel met die blye nuus kon ek die reën sien uitsak oor die roesbruin, droë veld, die kaal rante en oor die koeie en hul kalwers in die leë spruit.
Dit is wel die groot besluite wat ons nie neem nie wat ons nou hard slaan. Terwyl die ANC steel en knoei en die land steier, verskroei ons ook baie vinnig. As hulle al die geld wat hulle by Eskom en die SAL gemors het, gebruik het vir sonkrag- en windkragplase, was ons nou beter gerat om klimaatsverandering te oorwin. En ons moet miljoene inheemse bome per jaar plant. Net die afgelope naweek is verskeie daaglikse hitterekords in ons streek oorskry. Moenie soos Donald Trump dink nie, die wêreld word warmer.
’n Nuwe wet in die Filippyne bepaal studente moet tien bome plant voordat hulle kan gradueer. Hoekom het ons nie so ’n wet nie? Elke kind kan ’n boom aanneem. Só kan ons ons kinders leer om meer om te gee vir die omgewing en hul toekoms.
Nie alles in die land is wel maklik nie. ’n Maatskappy wat ’n windplaas in ons omgewing oorweeg, het die projek voorlopig gestop toe ’n broeipaar sekretarisvoëls op hul nes daar gekry is. Ek steun windkrag, maar ook dié stap. Voëls is heilig.